Edmund Joensen (SP), 2010-10-07:
I Folketingets åbningsdebat har jeg flere gange omtalt rigsfællesskabets vigtighed og vigtigheden af, at vi har indrettet os klogt i fællesskab.
I dag har vi lejlighed til at konstatere, at systemet i vores fællesskab også fungerer, når det sættes under pres.
Konkret tænker jeg på, at vi på Færøerne i sidste uge var vidner til den sørgelige begivenhed, at Færøernes største bank, Eik Bank, krakkede.
Vi kan bruge den tidligere talers eksempel og sige, at det ville svare til, at Danske Bank og Nordea gik ned på en og samme tid.
Hvad ville det ikke få af vidtrækkende konsekvenser for Danmark?
Der ville være tale om noget, der mindede om en nedsmeltning i den finansielle sektor.
Det var optakten til sådan en nedsmeltning, Færøerne var vidner til i sidste uge – forholdsvis.
Men selv om banken gik konkurs, har Færøerne været godt beskyttet.
Ingen indskydere i Eik Bank har mistet en krone.
Landskassen har ikke været berørt af bankkrakket.
Bankdriften kører stort set uforstyrret videre i et selskab, der er oprettet til formålet.
Alle på Færøerne er klar over, hvor den effektive beskyttelse kommer fra, og alle ved, hvorfor der er økonomisk stabilitet på Færøerne i dag, til trods for at den største bank har knækket halsen.
Det er den måde, vi har indrettet rigsfællesskabet på, der gør forskellen.
Beslutningen om, at Danmark og Færøerne er sammen om visse særlig vigtige områder,
har vist sig at være en klog beslutning, og det er den, som gør forskellen.
Uden det fælles finansielle system og uden bankpakkerne ville Færøerne ikke nyde den økonomiske stabilitet, der hersker.
Nu er der selvfølgelig nogle i det politiske system på Færøerne, der påpeger, at kommunikationen om de problemer, der er i Eik Bank, mellem Økonomi- og Erhvervsministeriet på den ene side og det færøske finansministerium på den anden side kunne være bedre.
Ja, det er selvfølgelig en god idé at se på, om kommunikationen kan gøres endnu bedre, men at forstørre en mulig brist i kommunikationen er ude af proportioner.
Det vigtige er jo, at tingene har vist sig at fungere efter hensigten, at indskydere og landskassen ikke har lidt nogen tab, at banken fortsat fungerer.
Det er det vigtigste.
På samme tid som rigsfællesskabet viser sit værd, sker der det paradoksale på Færøerne, at der i Lagtinget arbejdes med et forfatningsforslag.
Det er uomtvisteligt, at forfatningsforslaget strider imod grundloven og hjemmestyreloven, og derfor kan det ingenlunde accepteres uden gennemgribende ændringer.
Førende jurister på Færøerne, endda Lagtingets egne jurister og administration, påpeger, at forfatningsforslaget er grundlovsstridigt og på koalitionskurs med hjemmestyreloven og andre bestemmelser.
På denne baggrund og med rigsfællesskabets vigtighed i baghovedet er det positivt, at statsministeren under sit officielle besøg på Færøerne i sommer præciserede regeringens synspunkt, nemlig at et ulovligt forfatningsforslag ikke er det bedste grundlag for et fortsat samarbejde mellem Færøerne og Danmark.
Det er vigtigt, at man siger tingene, som de er, og statsministeren skal have ros for, at han er klar i mælet i denne sag.
Det er grundlæggende, at alle lagtingslove respekterer Færøernes stilling i rigsfællesskabet, og det er lige så grundlæggende, at lagtingslove, der strider imod grundloven, er uden lovkraft.
Sådan må det være.
Tillad mig kort at give et billede af den økonomiske situation på Færøerne.
Landsstyret har netop fremsat et finanslovforslag for 2011, som viser et underskud på godt 500 mio. kr., hvilket er særdeles stort efter færøsk målestok.
Finansloven er i alt på ca. 4,6 mia. kr.
Et underskud på godt 500 mio. kr. er derfor ret betydeligt.
Der skal i 2011 spares betydeligt på det offentlige budget, og også de svageste grupper kommer virkelig til at føle besvarelserne på de mest basale velfærdsydelser.
F.eks. kan jeg nævne, at alle ikke akutte operationer på vores sygehuse er suspenderet allerede i indeværende år.
Det er nu, færingerne skal betale prisen for det tidligere landsstyres uansvarlige nedskæring og fastfrysning af bloktilskuddet.
Forhåbentlig kommer der et tidspunkt, hvor drøftelserne kan påbegyndes.
Kære kollegaer, lad mig afslutningsvis ønske jer alle et godt folketingsår.